**H εκτέλεση**

**της Κωστούλας Μητροπούλου**

**Πρόσωπα του έργου**

**ΑΝΤΡΑΣ**

**ΓΥΝΑΙΚΑ**

**Η ΓΥΝΑΙΚΑ ΜΕ ΤΑ ΑΣΠΡΑ**

*(Σταθμός τρένων)*

**ΦΩΝΗ:** Προσοχή προσοχή, η αμαξοστοιχία η προοριζομένη για το εξωτερίκον θα εισέλθει εις στην τρίτη γραμμή. Οι κύριοι επιβάτες θα ειδοποιηθούν όπως προσέλθουν και καταλάβουν τας θέσεις τους.

**ΓΥΝΑΙΚΑ:** Αχ, θα κάνουμε καλό ταξίδι. Είχα πει στη μητέρα να μην έρθει στο σταθμό. Συγκινείται με το παραμικρό. Την ξέρεις τώρα, εκείνη επέμενε όμως! Αχ, τελικά δεν ξέρω αν μπορέσει να τη συγκρατήσει η Άννα. Της είπα να την κρατήσει στο σπίτι τώρα που φεύγουμε. Είναι καλό κορίτσι η Άννα…. και θα έχει και μια συντροφιά. *(παύση)* Νομίζω ότι ξέχασα να πάρω το ηλεκτρικό μπρίκι! Αυτό τον καφέ που σερβίρουν στα ξενοδοχεία , τον σιχαίνομαι! Είναι ξαναβρασμένος πολλές φορές! Δεν καταλαβαίνεις ότι πίνεις καφέ! *(παύση*) Δε φαντάζομαι να είπες στη μητέρα ότι δε θα γυρίσουμε το καλοκαίρι; Εκείνη αρρώστησε με την ιδέα ότι θα λείψουμε ένα χρόνο! Που να της πεις και την αλήθεια…. Λοιπόν; Το πιστεύεις…; Δεν μου κάνει καμία εντύπωση που θα λείψουμε 3 χρόνια. Στο κάτω - κάτω μια καινούρια χώρα δε τη μαθαίνεις σε τρεις μήνες. Σε 3 χρόνια… μάλιστα. Αα… να δεις που θα σου κάνει πολύ καλό αυτή η αλλαγή. Δε λέω τίποτα για μένα, γιατί νιώθω σίγουρη πως θα νιώθω θαυμάσια εκεί. Θα τελειοποιήσω και τα γαλλικά μου. *(Χι,χι,χι,χι πονηρό γελάκι)* Πολλοί είναι εκείνοι που θα ζηλεύουν τη θέση σου. Αχ, υποσχέθηκα ότι θα τηλεφωνήσω στη μητέρα! Αχ, που έχει τηλέφωνο; Α, να το , εκεί είναι!

*(κατευθύνεται προς έναν τηλεφωνικό θάλαμο)*

Ναι; Ναι ; Μητέρα, εγώ είμαι! *(παύση)* Ακόμα δεν ήρθε το τρένο μας. Μας κάνει καταπληκτικό καιρό όμως! *(παύση)* Ε? *(παύση)* Έχετε το λόγο μου μητέρα. Θα σας γράφουμε τακτικά. *(παύση)* Η Άννα θα έρθει μαζί σας τώρα. *(παύση)* Τα είπαμε… *(παύση)* Ναι, ναι. *(παύση)* Δώστε μου την Άννα στο τηλέφωνο.

**ΦΩΝΗ:** Η αμαξοστοιχία Αθηνών – Θεσσαλονίκης – Εξωτερικού θα εισέλθει εις στην Τρίτη γραμμή. Εις στην πρώτη γραμμή εισέρχεται η automotrice Αθηνών – Λαρίσης. Παρακαλούνται οι κύριοι επιβάται να καταλάβουν τας θέσεις των. Η αμαξοστοιχία αναχωρεί εντός 10 λεπτών.

**Η ΓΥΝΑΙΚΑ ΜΕ ΤΑ ΑΣΠΡΑ:** Με… Με συγχωρείτε… τι ώρα είπε ότι…

**ΑΝΤΡΑΣ:** Δεν έπρεπε να ‘ρθεις.

**Η ΓΥΝΑΙΚΑ ΜΕ ΤΑ ΑΣΠΡΑ**: Έκανες καλά που δε μου μίλησες νωρίτερα γι’ αυτό το ταξίδι. Όταν μου το είπες ήταν νομίζω η κατάλληλη στιγμή. Μας έμενε… μας έμενε μόνο μια μέρα.

**ΑΝΤΡΑΣ**: Θα είναι κουτό να κλάψεις.

**Η ΓΥΝΑΙΚΑ ΜΕ ΤΑ ΑΣΠΡΑ**: Μου το είπες και χτες. Ήσουνα πολύ ψύχραιμος. Και τώρα θα είσαι. Πρέπει να είσαι. Δεν υπάρχει λόγος να χάσεις την ψυχραιμία σου.

**ΓΥΝΑΙΚΑ:** *(μιλάει ακόμα στο τηλέφωνο)* Ναι μητέρα θα του το πω…

**Η ΓΥΝΑΙΚΑ ΜΕ ΤΑ ΑΣΠΡΑ**: Πολύ όμορφη η γυναίκα σου… Θα πρέπει να έχουμε την ίδια ηλικία ε; Ίσως καμιά μικρή διαφορά.. ένα - δυο χρόνια. Σ’ αγαπάει. Έχει τον τρόπο της να το δείχνει. Φαίνεται γυναίκα με προσωπικότητα. Την αγαπάς; *(λυγμοί)* Με συγχωρείς. Σε ρώτησα πολλές φορές. Το ξέρω πως σ’ εκνευρίζουν αυτές οι ερωτήσεις.

**ΓΥΝΑΙΚΑ:** *(πλησιάζοντας τον άντρα της)* Μου *έ*κλεισε το τηλέφωνο κλαίγοντας.

**Η ΓΥΝΑΙΚΑ ΜΕ ΤΑ ΑΣΠΡΑ**: Σας… ευχαριστώ πολύ κύριε.

**ΓΥΝΑΙΚΑ:** Ποια είναι αυτή; Την ξέρεις;

**ΑΝΤΡΑΣ:** Ε… ε… όχι.

**ΓΥΝΑΙΚΑ:** Έκλαιγε η μητέρα. Σαν να πρόκειται να πεθάνουμε. Θέλει να της τηλεφωνήσεις κι εσύ. Την ξέρεις τώρα… κάνει σαν παιδί. Της το υποσχέθηκα. Αχ… ήμουν εντελώς σίγουρη ότι ξέχασα τα γάντια σου με τη γούνα! Αχ, να τα! Ευτυχώς, γιατί θα σου χρειαστούν εκεί. Η Ελένη μου έλεγε ότι αν πιάσουν τα κρύα είναι κόλαση! Αχ…. Τι περίεργο… Δεν αισθάνομαι τίποτα αυτή τη στιγμή. Θα ‘θελα να χαμε φύγει και να κοιμάμαι.

**Η ΓΥΝΑΙΚΑ ΜΕ ΤΑ ΑΣΠΡΑ**: Θα το πιστέψεις; Χτες το βράδυ κοιμήθηκα πολύ βαθιά, που όταν ξύπνησα μου φάνηκε πως είχαν περάσει δυο μέρες. Νομίζω…. νομίζω ότι θα μου κάνει καλό για λίγο καιρό να αποφύγω τον πολύ κόσμο. Μ’ έχει κουράσει τώρα τελευταία. Θα κοιμάμαι νωρίς και…. *(λυγμοί)* ω… είναι πολύ πρόωρο να κάνω σχέδια. Το μόνο που μπορώ να πω με βεβαιότητα, είναι ότι θα βρω αμέσως κάποια απασχόληση. Για μια-δυο ώρες το βράδυ. Από τις 8 ως τις 10. Δεν ξέρω τι να τις κάνω αυτές τις δυο ώρες. Είχα συνηθίσει… Θέλω να πω… είχαμε συνηθίσει. Θέλω να πω…. είχαμε… δηλαδή… συνήθως βλεπόμαστε αυτές τις ώρες. Μετά, πάντα πήγαινα μόνη μου στον κινηματογράφο ή στο θέατρο. Μ’ άρεσε αυτό. Εσύ έπρεπε να γυρίσεις σπίτι. *(κενό)* Είχες αργήσει. Τις τελευταίες μέρες αργούσες περισσότερο. Μια δυο φορές δεν πρόφτασα το έργο απ την αρχή. *(λυγμοί)* Θα ξαναρχίσω να βλέπω φίλους, να δέχομαι προσκλήσεις, είχα χαθεί εντελώς από τότε που….. *(παύση)* .. είναι…. Είναι, είναι 3 χρόνια. Φαντάσου! Ποτέ δε το σκέφτηκα. Δεν πρόφταινα να το σκεφτώ. Έλεγα.. απόψε θα τηλεφωνήσει! Και εννοούσα μόνο απόψε. Ούτε χτες, ούτε αύριο! Απόψε! Εσύ μ έμαθες να σκέφτομαι έτσι. Καμιά φορά νόμιζα πως έτσι θα ήταν πιο εύκολο, μετά. Αν και ποτέ δεν μπόρεσα να σκεφτώ τον εαυτό μου χωρίς εσένα. Δεν είχαμε προφτάσει να μοιραστούμε πολλά πράγματα. Αυτά όμως ήταν αρκετά για να αισθάνομαι…. Αστείο δε σου φαίνεται; Να αισθάνομαι δεμένη μαζί σου*. (λυγμοί*) Εγώ… δεμένη μαζί σου…

**ΑΝΤΡΑΣ:** Σ’ αγαπάω.

**ΓΥΝΑΙΚΑ:** Τι είπες; Πόσα λεπτά μας μένουν; Ω, μα δε μ’ ακούς, είσαι αφηρημένος.

**ΑΝΤΡΑΣ:** Σ’ αγαπάω. Πρέπει να το καταλάβεις.

**Η ΓΥΝΑΙΚΑ ΜΕ ΤΑ ΑΣΠΡΑ**: Θεέ μου…. Πως φοβόμουνα… Τι ανόητη που ήμουνα. Όταν σε κοιτάζω είναι πιο εύκολο. Καμιά φορά ξυπνούσα τις νύχτες και είχα ξεχάσει τον τρόπο που γελάς. Ω, ήταν φοβερό… Έκλεινα τα μάτια μου, προσπαθούσα, έλεγα στον εαυτό μου…. «Θέλεις να ξεφύγεις, αυτό είναι όλο! Να ξεφύγεις!». Ήθελα να ξεφύγω. Με μια μικρή προσπάθεια, θα έχω ξεχάσει ένα πρωί μια σημαντική λεπτομέρεια από το πρόσωπό σου. Έπειτα… έπειτα θα είναι πιο εύκολο. Είμαι βέβαιη ότι θα είναι πιο εύκολο. Και κάποια μέρα, θα σε μπερδέψω με ένα άλλο πρόσωπο. Ξένο… ξένο…

**ΑΝΤΡΑΣ:** Δε μ’ άφησες ποτέ να σου πω, πόσο καλό μου ‘κανες. Κάποτε σου είπα… μαζί σου μοιράζομαι ακόμη και το παρελθόν μου. Δεν κατάλαβες πόσο σημαντικό ήταν αυτό. Το δικό μου παρελθόν έχει έναν πόλεμο. Έχει θανάτους. Έχει έναν έρωτα. Σου μίλησα γι αυτά. Ίσως, θα έπρεπε να επιμείνω περισσότερο. Να σου εξηγήσω. Πολλές φορές ήσουνα άδικη μαζί μου. Η αγάπη μας όμως.. ήταν όμορφη. Πολύ όμορφη…

**ΓΥΝΑΙΚΑ:** Δεν τηλεφώνησες της μητέρας. Της το υποσχέθηκα! Αχ…. *(με δυσανασχέτηση)* Αχ…! *(αναπολώντας)* Σα να κάνουμε γαμήλιο ταξίδι! Θυμάσαι; Πέρασαν 15 χρόνια!

**ΦΩΝΗ:** Η automotrice Αθηνών – Λαρίσης αναχωρεί εντός 2 λεπτών. Η ταχεία αμαξοστοιχία Αθηνών – Θεσσαλονίκης- Εξωτερικού εισέρχεται εις την τρίτη γραμμή.

**Η ΓΥΝΑΙΚΑ ΜΕ ΤΑ ΑΣΠΡΑ**: Το τρένο σου…. Από δω και πέρα θα προσπαθήσω να πάρω μέρος και ‘γω στην αναχώρηση. Ω, δε θα είναι καθόλου εύκολο το ξέρω… Δεν με βοηθάς… Δε θα το πρόσεχε κανένας αν… αν την ώρα που θα φεύγει το τρένο θα…. θα κοιτάς την αφίσα. Όχι εμένα! Κανένας δε το προσέξει.

**ΓΥΝΑΙΚΑ:** Δεν πρέπει να πάμε; Το τρένο φεύγει σε 10 λεπτά. Πάλι ξέχασε το τηλεφώνημα της μητέρας! Θα την πάρω εγώ και θα σε φωνάξω *(απομακρύνεται προς τον τηλ. Θάλαμο)*

**Η ΓΥΝΑΙΚΑ ΜΕ ΤΑ ΑΣΠΡΑ**: 13 λεπτά ακριβώς μας μένουν. Τον αγαπώ. Μένουν ακόμη μέχρι…. (λυγμοί) Τι να τα κάνει κανείς αυτά τα 13 λεπτά…. Δεν είναι ούτε λίγα, ούτε πολλά… το ξέρω… Δεν μπορώ να σκεφτώ τίποτα! Ίσως.. ίσως επειδή αυτά τα 13 λεπτά, δεν είναι εντελώς δικά μου. Δε μου ανήκουν. Είναι κουτό να το λέω, αλλά για μια στιγμή είχα σκεφτεί…. Πες μου το βρίσκεις τολμηρό; Θα ερχόμουνα κοντά σου… Τυχαία… θα συναντιόμασταν εδώ στο σταθμό… λίγα λεπτά πριν ξεκινήσει το τρένο. «Ω! Τι ευχάριστη έκπληξη! Εσύ εδώ; Επιστρέφεις; Φεύγεις; Θα λείψεις καιρό; Μήνες; Χρόνια; 3 χρόνια;!». Τρία χρόνια….. «Θα έπρεπε να με συστήσεις στη γυναίκα σου, είμαστε φίλοι από τα παιδικά μας χρόνια!»… ή κάτι τέτοιο… Θα έπρεπε να της πω κάτι . Δε θα μπορούσα να την κοιτάζω έτσι χωρίς να της μιλάω. Θα έβρισκα κάτι πρόχειρο, κάτι κοινό ασφαλώς και χιλιοειπωμένο. «Πολύ όμορφη η γυναίκα σου! Είσαστε καιρό παντρεμένοι; Δε το ‘μαθα από κανέναν γνωστό!». Θα μου ‘λεγες τη γνωστή ιστορία απ’ την αρχή. Έρωτας, γάμος, γνωριμία 15 χρόνων… «Να ζήσετε!». Αυτή θα ήταν η δική μου φωνή. Δε θα την αναγνώριζα. Θα μου δίνες το χέρι… «Καλό ταξίδι!». Όχι! Όχι! Όχι, δε θα μπορούσα να είμαι ψύχραιμη… κι εκείνη θα μ’ έβλεπε. Θα σου ‘κανε ίσως ερωτήσεις. Ω, θα ήταν ανόητο, δε νομίζεις κι εσύ;

**ΓΥΝΑΙΚΑ:** Ω, θεέ μου! Ξέχασα τα δείγματα για την ταπετσαρία! Τι να πρωτοθυμηθώ και ‘γω! Το τηλέφωνο βουίζει συνεχώς! Θα την ρωτάνε για μας! Αδύνατον να πάρω γραμμή!

*(ξαναφεύγει προς τον τηλ. θάλαμο)*

**ΑΝΤΡΑΣ**: Ήταν πολύ όμορφη αυτή η ιστορία. Δεν καταλαβαίνω γιατί ήθελες πάντα να τη συγκρίνεις με κάτι άλλο. Ίσως επειδή δε σου εξήγησα ποτέ, τι σήμαινε για μένα η παρουσία σου στη ζωή μου. Και να στο ‘λεγα όμως, δε θα μπορούσες να το φανταστείς. Θα ‘πρεπε να ‘χεις ζήσει 15 ολόκληρα χρόνια μέσα σε ‘κείνο το γραφείο. Κι άλλα τόσα σ’ αυτό το σπίτι, που είναι το σπίτι μου. Δεν ήθελα να πω ότι δεν ήταν ευτυχισμένα αυτά τα χρόνια. Καθόλου μάλιστα! Μόνο που ήταν πολλά. Αυτό ακριβώς. Ήταν πάρα πολλά για να ήταν όμορφα. Σιγά – σιγά, είχαν γίνει ανυπόφορα. Κι όμως ήμουνα ερωτευμένος με τη γυναίκα μου .

**ΓΥΝΑΙΚΑ:** Εσύ έχεις τα εισιτήρια αγάπη μου;

**ΑΝΤΡΑΣ:** Ναι, αγάπη μου.

**Η ΓΥΝΑΙΚΑ ΜΕ ΤΑ ΑΣΠΡΑ**: Δε σε ρώτησα ποτέ για τη ζωή σου στο σπίτι… στο γραφείο… για τον πόλεμο.. Το μόνο που ξέρω για σένα, είναι ο τρόπος που γελάς. Ώ θεέ μου… Αν έκανες μια μικρή προσπάθεια να μου χαμογελάσεις.. Τώρα… Το ξέρω πως είναι δύσκολο… και μάλλον κουτό. Έχεις δίκιο. Είμαι υπερβολική. Μου μίλησες πολλές φορές για όλα αυτά που είχαν γίνει πριν από μένα, πολύ πρωτού να με γνωρίσεις. Δεν ήθελα ν ακούσω τίποτα. Ήξερα το όνομά σου, τη διεύθυνσή σου, τι δουλειά κάνεις. Μου ‘φταναν αυτά. Ήσουνα…. ήσουνα τρυφερός μαζί μου.. τρυφερός.. και νομίζω πως μ αγαπούσες…. *(κενό)….* Είμαι σίγουρη… μ’ αγαπάς…. μ’ αγαπάς… μ’ αγαπάς!

**ΓΥΝΑΙΚΑ:** Δεν ξεχάσαμε τίποτα, ε; Ρίξε μια ματιά!

**ΦΩΝΗ:** Προσοχή, προσοχή! Παρακαλούνται οι κύριοι επιβάται όπως προσέλθουν και καταλάβουν τας θέσεις των.

**Η ΓΥΝΑΙΚΑ ΜΕ ΤΑ ΑΣΠΡΑ**: Κάποτε… μου μίλησες για τον πόλεμο. Είπες… αδικήσαμε τους εαυτούς μας μ’ αυτόν τον πόλεμο. Ντρεπόσουνα. Δεν είχα καταλάβει. Έπειτα μια μέρα μου διηγήθηκες κάτι τρομερό. Κάποιος είχε πεθάνει. Τον είχανε εκτελέσει. Σε είχαν αναγκάσει να πάρεις μέρος στην εκτέλεση. Στάθηκες απέναντι σ’ αυτόν τον άνθρωπο. Άκουγες τα παραγγέλματα. Άξαφνα, άκουσες πυροβολισμούς! Ευχήθηκες να είχες πεθάνει! Ήσουνα ζωντανός. Τα είδες όλα. Ποτέ δεν κατάλαβα πως μπόρεσες να το κάνεις αυτό. Τώρα… ξέρω. Τώρα.. μπορώ να τα φανταστώ όλα. Δε θέλω όμως. Δε θέλω!

**ΑΝΤΡΑΣ:** Νομίζω ήμουν πάντα ειλικρινής μαζί σου. Η καριέρα για έναν άντρα είναι το πιο σημαντικό πράγμα στη ζωή του. Κι αυτό στο είχα πει, το ‘ξερες! Στο κάτω - κάτω υπάρχει πάντα ένας τρόπος να βολεύεται κανείς. Εσύ, είσαι πολύ νέα ακόμα. Για μένα, είναι κιόλας αργά.

**ΓΥΝΑΙΚΑ:** Η Άννα! Άννα ! Ω, θεέ μου, στο είπα θα ‘ρχότανε. Δε της τηλεφώνησες κι ανησύχησε. Άννα , η μητέρα που είναι;

**ΑΝΤΡΑΣ:** Σ’ αγαπούσα.

**ΦΩΝΗ:** Προσοχή, προσοχή. Η ταχεία αμαξοστοιχία Αθηνών – Θεσσαλονίκης – Εξωτερικού αναχωρεί σε 4 λεπτά.

**Η ΓΥΝΑΙΚΑ ΜΕ ΤΑ ΑΣΠΡΑ:** Ο χρόνος για την εκτέλεση. Δεν ήξερες να μου πεις αν ήταν 4, 5 λεπτά, 6. Δεν ήξερες. Ποτέ δεν υπολογίζεις σωστά το χρόνο. Και χτες τα ίδια πάλι. Είπες… «Θα σου γράφω». Δεν είναι αστείο; Σε πόσες μέρες υπολόγισες την απόσταση ανάμεσά μας; Είπες μόνο: «Η μοναδική ευκαιρία για μένα.» Και πρόσθεσες…. «Τρία χρόνια.» Τι ήθελες να πεις μ αυτό; Τι ήθελες να πεις μ’ αυτό;!

**ΦΩΝΗ**: ….αναχωρεί σε 2 λεπτά.

**Η ΓΥΝΑΙΚΑ ΜΕ ΤΑ ΑΣΠΡΑ**: Πως αυτή η απόσταση ανάμεσά μας, είναι μια λογική απόσταση. Μπορώ να σε βλέπω, να σ’ ακούω, να μαντεύω την πιο ελάχιστη έκφραση στο πρόσωπό σου. Είναι καλά έτσι. Δεν αισθάνομαι την ανάγκη να σ’ αγγίξω. Όχι τώρα. Όχι! Σ αυτή την απόσταση θα μπορούσες να… είμαι σίγουρη γι αυτό. Δεν έχω δει βέβαια εγώ ποτέ μιαν εκτέλεση. Αυτή όμως, είναι μια λογική απόσταση. Δε μου είπες, ποτέ πως σημαδεύουν. Στην καρδιά; Είναι το πιο πιθανό. Στην καρδιά. Ανάμεσα στα μάτια μήπως; Όχι, όχι θα ήταν απάνθρωπο. Όχι, δε το πιστεύω. Στην καρδιά χωρίς άλλο!

*μουσική*

*Τρένο που φεύγει*

*Βήματα*

**Η ΓΥΝΑΙΚΑ ΜΕ ΤΑ ΑΣΠΡΑ**: Τέτοιαν ώρα στο πάρκο έχει υγρασία. Έχουν φύγει και τα παιδιά και… όχι προτιμώ να πάω μια βόλτα στη λεωφόρο με τα φώτα αναμμένα. Καλύτερα να πάω σινεμά. Οκτώ με δέκα, δεν έχει πολύ κόσμο. Ο χειμώνας είναι η ωραιότερη εποχή του έτους. Ο χειμώνας είναι η ωραιότερη εποχή του έτους. *(λυγμοί)* Ω θεέ μου! Θεέ μου! Αυτός ο χειμώνας… θα είναι….. πολύ μεγάλος. Δεν αισθάνομαι τίποτα. Δεν αισθάνομαι τίποτα.

**Τέλος**